**ОБЩИНСКА ИЗБИРАТЕЛНА КОМИСИЯ – КАМЕНО**

**РЕШЕНИЕ**

**№ 194**

**Камено, 03.11.2023 год.**

**ОТНОСНО:** *Отказ по искане за регистрация на застъпник*

В Общинска избирателна комисия – Камено е постъпило заявление за регистрация на застъпник, подадено от упълномощен представител на ПП „ВЪЗРАЖДАНЕ“. Към заявлението е приложена декларация по образец (по приложение № 74-МИ от изборните книжа), от лицето Милен Вълков Цанев, с която заявява, че е съгласен да бъде регистриран като застъпник на кандидатската листа на ПП „ВЪЗРАЖДАНЕ“.

Общинска избирателна комисия – Камено, счита че така отправеното искане е допустимо, поради което следва да бъде разгледано по същество.

Разгледано по същество искането е неоснователно, поради следните мотиви:

**1.**На ОИК Камено служебно е известно, че ПП „ВЪЗРАЖДАНЕ“ е регистрирана за участие в изборите за общински съветници и кметове на 29 октомври 2023 год. На ОИК Камено е служебно известно и че на 05.11.2023г. ще се проведе балотаж за избиране на кмет на кметство Вратица и кмет на кметство Русокастро. Кандидатите за кмет на кметство Вратица са Илиана Петрова Христова, издигната за кандидат от ПП ГЕРБ и Андрей Радославов Генчев, издигнат за кандидат от ПП Движение за права и свободи – ДПС. Съответно на балотаж в изборите за кмет на кметство Русокастро ще се явят Дора Илиева Тяснова, издигната от Коалиция БСП ЗА БЪЛГАРИЯ и Николина Панайотова Желязкова, издигната от ПП ГЕРБ. От изложеното е видно, че нито един от кандидатите не е издигнат от ПП ВЪЗРАЖДАНЕ.

**2.**Регистрацията на застъпници е уредена в Глава седма „ЗАСТЪПНИЦИ“ на Избирателния кодекс – чл.117 и следващите от него. Видно от нормите на закона (чл.117, ал.1 от ИК) е, че *„Застъпниците подпомагат и представляват интересите на кандидатите в кандидатските листи на партиите, коалициите и инициативните комитети пред държавните и местните органи, обществените организации и избирателните комисии.“.* съответно чл.117, ал.4 от ИК – *„****Общият брой на застъпниците на всяка******кандидатска листа на партия,*** *коалиция и инициативен комитет не може да надвишава броя на избирателните секции в съответния изборен район (район).“,* а също чл.117, ал.6 от ИК – *„Една кандидатска листа може да бъде представлявана от един застъпник в една избирателна секция в изборния ден. При избори за общински съветници и за кметове* ***кандидатските листи*** *за общински съветници и за кметове* ***на една и съща******партия*** *или коалиция може да бъдат представлявани общо от един застъпник в една избирателна секция в изборния ден. Застъпниците не са обвързани с конкретна избирателна секция.“.*

**3.**Изцяло в синхрон със закона е и Решение № 2594-МИ/04.10.2023г. на ЦИК, относно условията и реда за участие на застъпници на кандидатите в кандидатските листи на партии, коалиции, местни коалиции и инициативни комитети в изборите за общински съветници и за кметове на 29 октомври 2023 г.

**4.**За пълнота на изложението следва да се посочи, че ПП ВЪЗРАЖДАНЕ е издигнала кандидати за кмет на община, за кмет на кметство Ливада и за общински съветници. Всеки от изборите, за които ПП ВЪЗРАЖДАНЕ е издигнала кандидати е приключил, като са избрани съответно кмет на община, кмет на кметство Ливада и общински съветници.

**ИЗВОДИ:**

При положение, че в насрочените за 05.11.2023г. избори (балотаж) за кмет на кметство Вратица и кмет на кметство Русокастро, ПП ВЪЗРАЖДАНЕ няма кандидат, то няма как да бъде регистриран застъпник, поради което искането се явява неоснователно и като такова следва да бъде отхвърлено.

Предвид изложеното и на основание чл.87, ал.1, т.18 и ал.2 от Изборния кодекс, и като съобрази указанията, дадени с Решение № 2594-МИ/04.10.2023г. на Централната избирателна комисия, Общинската избирателна комисия - Камено,

**РЕШИ:**

Постановява отказ за регистрация като застъпник на кандидатската листа на ПП „ВЪЗРАЖДАНЕ“ на Милен Вълков Цанев, ЕГН…...

Решението може да се обжалва пред Централната избирателна комисия по реда на чл.88 от ИК в срок до три дни от обявяването му пред Централната избирателна комисия.

Препис от решението да се изложи на информационното табло на Общинска избирателна комисия – Камено.

**ПРЕДСЕДАТЕЛ:\_\_\_\_\_\_\_\_\_\_\_\_\_\_\_\_\_\_**

**/Живко Бойчев/**

**СЕКРЕТАР:\_\_\_\_\_\_\_\_\_\_\_\_\_\_\_\_\_\_\_\_\_\_**

**/Цонка Желева/**

*Решението обявено на …………………..2023 г. в..........................часа*

*Решението снето от таблото на.................2023 г. в..........................часа*